b'\n_START_ARTICLE_\nL\xc3\xa4nsi-Yhdysvallat\n_START_PARAGRAPH_\nL\xc3\xa4nsi-Yhdysvallat (engl. Western United States, usein lyhyemmin American West tai the West) viittaa perinteisesti Yhdysvaltojen l\xc3\xa4ntisiin osavaltioihin. Koska Yhdysvallat laajeni perustamisensa j\xc3\xa4lkeen l\xc3\xa4nteen p\xc3\xa4in, k\xc3\xa4sitys \xe2\x80\x9dl\xc3\xa4nnest\xc3\xa4\xe2\x80\x9d on laajentunut ajan kuluessa: ennen 1800-lukua Appalakit n\xc3\xa4htiin l\xc3\xa4ntisen\xc3\xa4 rajana, sittemmin raja liikkui l\xc3\xa4nnemm\xc3\xa4s ja Mississippijokea pidettiin l\xc3\xa4nnen it\xc3\xa4rajana._NEWLINE_Nyky\xc3\xa4\xc3\xa4n Kalliovuorten ja Great Basinin alueella olevat osavaltiot luetaan l\xc3\xa4nsirannikoksi._NEWLINE_L\xc3\xa4nnell\xc3\xa4 on ollut iso rooli Yhdysvaltojen historiassa, ja se tunnetaankin maan kansanperinteess\xc3\xa4 \xe2\x80\x9dvillin\xc3\xa4 l\xc3\xa4nten\xc3\xa4\xe2\x80\x9d._NEWLINE_L\xc3\xa4nsi-Yhdysvallat on maan suurin alue: se k\xc3\xa4sitt\xc3\xa4\xc3\xa4 yli puolet Yhdysvaltojen pinta-alasta. Alueen osavaltiot voidaan jaotella Tyynenmeren osavaltioihin eli Alaskaan, Kaliforniaan, Havaijiin, Oregoniin ja Washingtoniin sek\xc3\xa4 vuoristo-osavaltioihin eli Arizonaan, Coloradoon, Idahoon, Montanaan, Nevadaan, New Mexicoon, Utahiin ja Wyomingiin.\n_START_SECTION_\nMaantiede\n_START_PARAGRAPH_\nL\xc3\xa4nsi-Yhdysvallat on maan suurin alue ja se k\xc3\xa4sitt\xc3\xa4\xc3\xa4kin yli puolet Yhdysvaltojen pinta-alasta. Alue on maantieteellisesti monipuolinen ja se yhdist\xc3\xa4\xc3\xa4 sellaisia maantieteellisi\xc3\xa4 alueita kuin l\xc3\xa4nsirannikko, Illinois, luoteisrannikon viile\xc3\xa4nlauhkeat sademets\xc3\xa4t, Kalliovuoret, Suuret tasangot ja preerioita. Arizona ja New Mexico luokitellaan aina lounaisiksi osavaltioiksi ja joskus my\xc3\xb6s joidenkin Kalifornian, Coloradon, Nevadan, Oklahoman, Texasin ja Utahin osien ajatellaan kuuluvan siihen._NEWLINE_Vaikka Keski-Kaliforniassa on suhteellisen kuivaa, punapuumets\xc3\xa4t saavat tarpeeksi kosteutta kasvaakseen._NEWLINE_L\xc3\xa4nsi-Yhdysvalloissa on muutamia hedelm\xc3\xa4llisi\xc3\xa4 laaksoja, kuten Kaliforniassa sijaitseva San Joaquinin laakso ja Oregonissa sijaitseva Willametten laakso. Niiden toisella puolella etel\xc3\xa4ss\xc3\xa4 on Sierra Nevada ja pohjoisessa Kaskadit. N\xc3\xa4m\xc3\xa4 vuoret kuuluvat Yhdysvaltojen korkeimpiin. Sierra Nevadaan kuuluva Mount Whitney (4\xc2\xa0421 m) on Yhdysvaltojen korkein vuori Alaskan ulkopuolella. Kaskadit ovat tuliper\xc3\xa4isi\xc3\xa4._NEWLINE_Mount Rainier on Washingtonissa sijaitseva aktiivinen tulivuori. Se on korkeudeltaan yli 4\xc2\xa0300 metri\xc3\xa4 ja onkin siten Washingtonin ja Kaskadien korkein vuori. Toinen Kaskadeilla sijaitseva tulivuori St. Helens (2\xc2\xa0549,7 m) purkautui r\xc3\xa4j\xc3\xa4hdysm\xc3\xa4isesti vuonna 1980._NEWLINE_Suuri osa Nevadan, Utahin ja Arizonan pinta-alasta on aavikkoa. Niiden takana kohoavat Kalliovuoret, joiden korkein kohta (n. 4\xc2\xa0250 m) sijaitsee keskell\xc3\xa4 Coloradoa._NEWLINE_L\xc3\xa4nness\xc3\xa4 on muutamia jokia, jotka laskevat Tyyneenmereen. Niist\xc3\xa4 suurin, Columbia, laskee luoteiseen Tyyneenmereen, samoin sen sivujoki Snake River. Rio Grande, yli kolmentuhannen kilometrin pituinen joki, muodostaa rajan Texasin ja New Mexicon v\xc3\xa4lille ennen k\xc3\xa4\xc3\xa4ntymist\xc3\xa4\xc3\xa4n kohti pohjoista.\n_START_SECTION_\nIlmasto\n_START_PARAGRAPH_\nL\xc3\xa4nsi-Yhdysvaltojen ilmasto on melko kuivaa, tosin sadem\xc3\xa4\xc3\xa4r\xc3\xa4t ja kuivuus vaihtelevat paljon. Alueen joissakin osissa sataa eritt\xc3\xa4in paljon, kun taas joissakin osissa on aavikoita ja vuosittainen sadem\xc3\xa4\xc3\xa4r\xc3\xa4 on noin 254 mm. L\xc3\xa4nnen ilmasto on melko ep\xc3\xa4vakaata ja alueet, jotka ovat yleens\xc3\xa4 kosteita, voivat olla hyvin kuivia monien vuosien ajan ja p\xc3\xa4invastoin._NEWLINE_Kausittaiset l\xc3\xa4mp\xc3\xb6tilat vaihtelevat alueella paljon. L\xc3\xa4nsirannikolla kes\xc3\xa4t ovat l\xc3\xa4mpimi\xc3\xa4 tai jopa hyvin l\xc3\xa4mpimi\xc3\xa4, ja lunta tulee v\xc3\xa4h\xc3\xa4n, jos ollenkaan. Aavikkoisemmassa lounaassa kes\xc3\xa4t ovat hyvin l\xc3\xa4mpimi\xc3\xa4 ja talvet ovat leutoja, kun taas mannerilmastoisessa luoteessa kes\xc3\xa4t vaihtelevat l\xc3\xa4mpimist\xc3\xa4 hyvin l\xc3\xa4mpimiin ja talvet viileist\xc3\xa4 purevan kylmiin._NEWLINE_Vuosittaiset sadem\xc3\xa4\xc3\xa4r\xc3\xa4t ovat id\xc3\xa4ss\xc3\xa4 suurempia kuin muualla alueella. Luoteisen Tyynenmeren rannikkoalueilla sataa eniten koko Yhdysvalloissa. L\xc3\xa4nness\xc3\xa4 pitk\xc3\xa4kestoinen kuumuus on yleisemp\xc3\xa4\xc3\xa4 kuin muualla Yhdysvalloissa; koko maan kuivin paikka on Kalifornian Kuolemanlaakso._NEWLINE_Kalliovuorista it\xc3\xa4\xc3\xa4n esiintyy rajuja ukkosmyrskyj\xc3\xa4 ja joka kev\xc3\xa4t tasangoilla esiintyy tornadoita. Yleisimmin ja rajuimmin niit\xc3\xa4 esiintyy niin sanotun Tornado Alleyn alueella, joka kattaa l\xc3\xa4nnen it\xc3\xa4iset osat.\n_START_SECTION_\nMaatalous\n_START_PARAGRAPH_\nMaatalous vaihtelee riippuen sadem\xc3\xa4\xc3\xa4r\xc3\xa4st\xc3\xa4, keinokastelusta, maaper\xc3\xa4st\xc3\xa4, korkeudesta ja l\xc3\xa4mp\xc3\xb6tilavaihteiluista. Yleens\xc3\xa4 kuivilla alueilla suositaan karjojen laiduntamista, enimm\xc3\xa4kseen lihakarjan. Vehn\xc3\xa4vy\xc3\xb6hyke ulottuu Texasista Pohjois- ja Etel\xc3\xa4-Dakotaan, ja siell\xc3\xa4 tuotetaan suurin osa Yhdysvaltojen vehn\xc3\xa4st\xc3\xa4 ja soijapavuista. Niit\xc3\xa4 vied\xc3\xa4\xc3\xa4n my\xc3\xb6s ulkomaille. Lounaassa keinokastelu mahdollistaa hedelmien, p\xc3\xa4hkin\xc3\xb6iden, vihannesten, sek\xc3\xa4 vehn\xc3\xa4n, hein\xc3\xa4n ja kukkien suuren kasvattamisen. Texasissa kasvatetaan p\xc3\xa4\xc3\xa4asiassa karjaa ja lampaita, ja se on my\xc3\xb6s maan suurin puuvillan tuottaja. Kalifornia ja Arizona ovat sitrushedelmien p\xc3\xa4\xc3\xa4tuottajia, tosin kasvavat metropolialueet viev\xc3\xa4t viljelyalueilta maata.'